KOMMISSIONENS FORORDNING (EF) Nr. 1367/95 af 16. juni 1995 om gennemførelsesbestemmelser til Rådets forordning (EF) nr. 3295/94 om foranstaltninger med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3295/94 af 22. december 1994 om foranstaltninger med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer (1), særlig artikel 12, 13 og 14, og

ud fra følgende betragtninger:

I forordning (EF) nr. 3295/94 fastsættes fælles regler med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer og for effektivt at imødegå ulovlig markedsføring af sådanne varer, uden at den lovlige frie handel hæmmes;

det bør fastlægges, hvilke former for dokumentation der kræves for den intellektuelle ejendomsrettighed i henhold til nævnte forordning artikel 3, stk. 2, første afsnit, andet led;

i nævnte forordnings artikel 14 fastsættes det, at medlemsstaterne meddeler Kommissionen alle fornødne oplysninger om gennemførelsen af forordningen, samt at Kommissionen underretter de øvrige medlemsstater om disse oplysninger; de nærmere bestemmelser om udvekslingen af disse oplysninger bør fastlægges;

Kommissionens forordning (EØF) nr. 3077/87 (2) bør ophæves;

de i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

Rettighedsindehaveren eller enhver anden person, der er beføjet til at udnytte denne rettighed, kan repræsenteres af fysiske og juridiske personer, jf. artikel 1, stk. 2, litra c), i forordning (EF) nr. 3295/94, i det følgende benævnt »grundforordningen«; juridiske personer omfatter især kollektive forvaltningsselskaber, der som deres eneste eller et af deres vigtigste formål har forvaltning eller administration af ophavsrettigheder eller dermed beslægtede rettigheder.

Artikel 2

Den dokumentation for, at ansøgeren er indehaver af en af de i grundforordningens artikel 1, stk. 2, litra a) og b), omhandlede rettigheder, som i henhold til samme forordnings artikel 3, stk. 2, første afsnit, andet led, skal være indeholdt i anmodningen om indgriben, er følgende:

a) når rettighedsindehaveren selv indgiver anmodningen:

- for registrerede, eller i påkommende tilfælde anmeldte rettigheders vedkommende (varemærkerettighed eller design- og mønsterrettighed) bevis for registrering ved det pågældende kontor eller for anmeldelse

- for ikke-registrerede eller ikke-anmeldte ophavsrettigheders, beslægtede rettigheders og design- eller mønsterrettigheders vedkommende, ethvert bevis for ansøgerens egenskab af ophavsmand eller oprindelig rettighedsindehaver

b) når enhver anden person, der er beføjet til at udnytte en af de i grundforordningens artikel 1, stk. 2, litra a) og b), omhandlede rettigheder, indgiver anmodningen - ud over den under litra a) i nærværende forordning nævnte dokumentation - beviset for, at vedkommende er beføjet til at udnytte den pågældende rettighed

c) når en stedfortræder for rettighedsindehaveren eller enhver anden person, der er beføjet til at udnytte en af de i grundforordningens artikel 1, stk. 2, litra a) og b) omhandlede rettigheder, indgiver anmodningen - ud over den under litra a) og b) i nærværende forordning nævnte dokumentation - et bevis for bemyndigelsen.

Artikel 3

De relevante oplysninger, der er omhandlet i grundforordningens artikel 3, stk. 2, andet afsnit, omfatter bl.a. alle elementer, som bidrager til varens særlige beskaffenhed, dens værdi og præsentation, samt de elementer, der gør det muligt at skelne den fra en vare for hvilken der findes en beskyttet rettighed. Oplysningerne skal under overholdelse af artikel 3, stk. 2, andet afsnit, være så detaljerede som muligt, således at toldmyndighederne effektivt og uden unødigt arbejde på grundlag af risikoanalyse kan identificere mistænkelige forsendelser.

Artikel 4

Når en anmodning om indgriben indgives i overensstemmelse med artikel 4 i grundforordningen, inden fristen på tre dage er udløbet, beregnes de i samme forordnings artikel 7 fastsatte frister først fra datoen for modtagelsen af anmodningen om indgriben.

Når toldmyndigheden i henhold til grundforordningens artikel 4 suspenderer frigivelsen af varen eller tager den i bevaring, underretter den straks klarereren herom.

Artikel 5

1. Hver medlemsstat meddeler snarest muligt Kommissionen nærmere enkeltheder om:

a) de love og administrative bestemmelser, som den udsteder med henblik på gennemførelsen af denne forordning. I givet fald underretter den ligeledes Kommissionen om de bestemmelser i den nationale ret, der er til hinder for den i grundforordningens artikel 6, stk. 1, andet afsnit, og artikel 8, stk. 3, omhandlede underretning til rettighedsindehaveren

b) den i grundforordningens artikel 3, stk. 8, omhandlede myndighed, der henhører under toldmyndigheden, og som har til opgave at modtage og behandle rettighedsindehaverens skriftlige anmodning.

2. For at sætte Kommissionen i stand til at følge den effektive anvendelse af den i grundforordningen fastsatte procedure og til på et senere tidspunkt at aflægge den i artikel 15 omhandlede beretning, tilsender hver medlemsstat Kommissionen:

a) ved udgangen af hvert kalenderår listen over samtlige af de i grundforordningens artikel 3, stk. 1, omhandlede skriftlige anmodninger med angivelse af rettighedsindehaverens navn og adresse, en kortfattet beskrivelse af varen, og i givet fald varemærket, samt den afgørelse der er truffet med hensyn til anmodningen

b) ved udgangen af hvert kvartal en liste med detaljerede oplysninger vedrørende de tilfælde hvor frigivelsen er suspenderet, eller hvor der er foretaget en tilbageholdelse. Oplysningerne skal for hvert enkelt tilfælde bl.a. omfatte:

- rettighedsindehaverens navn og adresse samt en kortfattet beskrivelse af varen, og i givet fald varemærket, og

- toldmæssige forhold, afsendelses- eller bestemmelsesland, den angivne art, mængde og værdi af de varer, hvis frigivelse er blevet suspenderet, eller som er tilbageholdt, samt datoen for denne suspension eller tilbageholdelse.

3. Kommissionen underretter i en passende form samtlige medlemsstater om de oplysninger, den modtager i henhold til bestemmelserne i denne artikel. Kommissionen sender hvert kvartal oplysningerne vedrørende de i stk. 2, litra b), nævnte tilfælde til alle medlemsstaterne.

4. De oplysninger, der meddeles i medfør af stk. 1, 2 og 3 kan kun anvendes til de formål, der er angivet i grundforordningen.

Artikel 6

Forordning (EØF) nr. 3077/87 ophæves med virkning fra den 1. juli 1995.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. juni 1995.

På Kommissionens vegne

Mario MONTI

Medlem af Kommissionen

(1) EFT nr. L 341 af 30. 12. 1994, s. 8.

(2) EFT nr. L 291 af 15. 10. 1987, s. 19.